Sa mheasúnú tionchair seo, féachtar ar roinnt saincheisteanna a bhaineann le feidhmiú rialacha cóipchirt AE sa Mhargadh Aonair Digiteach. Féachtar ann ar rialacha reatha a oiriúnú nó ar rialacha nua a thabhairt isteach i dtrí réimse ar leith: (i) rochtain ar ábhar ar líne; (ii) feidhmiú príomheisceachtaí sa timpeallacht dhigiteach agus thrasteorann; agus (iii) feidhmiú an mhargaidh cóipchirt.

Sa chéad réimse, baineann na fadhbanna a dtugtar aghaidh orthu sa mheasúnú tionchair go díreach le deacrachtaí a thagann chun cinn maidir le cearta ar líne a imréiteach, ag craoltóirí, seirbhísí atarchuir, ardáin um fhíseán ar éileamh (VoD) nó institiúidí oidhreachta cultúrtha (IOCanna). Bíonn deacrachtaí ag craoltóirí go háirithe agus cearta á nimréiteach chun cláir theilifíse agus raidió a chur ar fáil ar líne thar theorainneacha; ar an gcaoi chéanna, féadfaidh imréiteach ceart a bheith casta i gcás seirbhísí atarchuir seachas oibreoirí cábla nuair a thairgeann siad cainéil ó Bhallstáit eile. Tugadh aird ar phríomhthorthaí na meastóireachta ar fheidhmiú na Treorach maidir le craoltóireacht satailíte agus atarchur cábla (Treoir 93/83/CEE) agus méid na bhfadhbanna sin agus na réitigh fhéideartha á measúnú. Ina theannta sin, tá deacrachtaí maidir le cearta ar líne a fháil ina gcúis le hinfhaighteacht theoranta saothar closamhairc Eorpach ar ardáin um fhíseán ar éileamh (VoD). Ar deireadh, bíonn deacrachtaí móra ag IOCanna agus cearta á nimréiteach acu chun digitiú a dhéanamh ar shaothair nach bhfuil ar fáil a thuilleadh lena gceannach (saothair OOC) agus chun iad a scaipeadh i measc an phobail.

Sa dara réimse, sainaithníodh an éiginnteacht dhlíthiúil maidir leis na gníomhartha atá ceadaithe faoi na díolúintí cóipchirt reatha, go háirithe an timpeallacht dhigiteach, mar fhadhb mhór le haghaidh fheidhmiú an Mhargaidh Aonair Dhigitigh. Téann an éiginnteacht dhlíthiúil i bhfeidhm ar mhúinteoirí agus ar mhic léinn agus ábhar á úsáid acu i ngníomhaíochtaí teagaisc trasteorann agus i ngníomhaíochtaí teagaisc a bhfuil tacaíocht dhigiteach ag gabháil leo. Bíonn éiginnteacht dhlíthiúil roimh thaighdeoirí maidir leis an bhféidearthacht mianadóireacht téacsanna agus sonraí (TDM) a dhéanamh ar ábhar a bhfuil rochtain dhleathach acu air. D’fhéadfaí cur isteach freisin ar chaomhnú saothar arna dhéanamh ag IOCanna, go háirithe i bhfoirmeacha digiteacha, de bharr éiginnteacht dhlíthiúil agus costais idirbhirt dhíréireacha.

Sa tríú réimse, dírítear sa mheasúnú tionchair ar shaincheisteanna a bhaineann le dáileadh luacha sa timpeallacht ar líne, agus déantar idirdhealú idir na fadhbanna ‘réamhtheachtacha’ a bhíonn ag sealbhóirí cirt agus iarracht á déanamh acu a nábhar a cheadúnú le haghaidh cineálacha áirithe seirbhísí ar líne agus na fadhbanna ‘iartheachtacha’ a bhíonn ag cruthaitheoirí agus conarthaí á gcaibidliú acu maidir le saothrú a gcuid saothar. Bíonn deacrachtaí le sárú ag sealbhóirí cirt agus iarracht á déanamh acu úsáid a nábhair a rialú agus luach airgid a chur air i measc seirbhísí ar líne lena stóráiltear ábhar arna uaslódáil ag úsáideoirí deiridh agus lena soláthraítear rochtain ar an ábhar sin. Tá sé tar éis éirí deacair freisin d’fhoilsitheoirí nuachtán a bhfoilseacháin a cheadúnú agus cosc a chur ar úsáid neamhúdaraithe ag seirbhísí ar líne. Ina theannta sin, bíonn éiginnteacht dhlíthiúil roimh gach foilsitheoir maidir leis an bhféidearthacht go bhfaighidís sciar den chúiteamh as úsáid saothar atá faoi eisceacht. Ar deireadh, d’fhéadfadh sé tarlú nach mbeadh faisnéis leordhóthanach ag údair agus ag taibheoirí (cruthaitheoirí) i gcónaí maidir le saothrú a saothar trína gcuirfí ar a gcumas luach saothair iomchuí a chaibidliú le haghaidh shaothrú a gceart.